b'\n_START_ARTICLE_\nUbsunurin allas\n_START_PARAGRAPH_\nUbsunurin allas (Ubsu-Nurin allas, Uvs Nuurin allas) on painuma Keski-Aasiassa Ven\xc3\xa4j\xc3\xa4n ja Mongolian rajalla Altaivuorten it\xc3\xa4puolella. Altaassa on hyvin suolainen, melko matala ja laaja Uvs Nuurin suolaj\xc3\xa4rvi. Alue sijaitsee subarktisen Siperian ilmaston ja Keski-Aasialle tyypillisen kuivan aavikkomaisen ja aromaisen ilmastovy\xc3\xb6hykkeen rajalla. Oman lis\xc3\xa4ns\xc3\xa4 ymp\xc3\xa4rist\xc3\xb6\xc3\xb6n tuovat korkeat vuoret. Alue on pysynyt harvaan asuttuna, ja aroymp\xc3\xa4rist\xc3\xb6 on s\xc3\xa4ilynyt hyvin. Runsaan, monipuolisen el\xc3\xa4imist\xc3\xb6ns\xc3\xa4 takia alue liitettiin Unescon maailmanperint\xc3\xb6luetteloon vuonna 2003. Ubsunurin vuorialueella el\xc3\xa4\xc3\xa4 harvinainen lumileopardi.\n_START_SECTION_\nYleist\xc3\xa4\n_START_PARAGRAPH_\nSuurin osa altaasta on H\xc3\xb6vsg\xc3\xb6lin, Zavhanin ja Uvsin provinsseissa Mongoliassa, ja pieni kulmaus Tuvan tasavallassa Ven\xc3\xa4j\xc3\xa4ll\xc3\xa4. Se sijaitsee muun muassa Altaivuorten ja Tannu-Olan vuorten v\xc3\xa4liss\xc3\xa4. Suurin kaupunki alueella on noin 23\xc2\xa0000 asukkaan Ulaangom._NEWLINE_Ubsunurin allas kattaa 70\xc2\xa0000 neli\xc3\xb6kilometri\xc3\xa4. Altaassa on monia j\xc3\xa4rvi\xc3\xa4. Sen keskustassa on Uvs Nuurin suolaj\xc3\xa4rvi, joka on keskim\xc3\xa4\xc3\xa4rin kuusi metri\xc3\xa4 syv\xc3\xa4. Sen pinta-ala on 3\xc2\xa0350 km\xc2\xb2, pituus 84 km ja leveys 79 km. J\xc3\xa4rven pinta on 759 metrin korkeudessa meren pinnasta. J\xc3\xa4rvi on eritt\xc3\xa4in suolainen. Vuorilta virtaa altaaseen monia jokia, muun muassa id\xc3\xa4st\xc3\xa4 Hangaivuorilta Baruntara Gol, Nariin Gol ja Tesiin Gol ja l\xc3\xa4nnest\xc3\xa4 Altailta Kharkhiraa-joki ja Sangil Gol.\n_START_SECTION_\nUbsunurin ilmasto, kasvillisuus ja luonto\n_START_PARAGRAPH_\nAlue on luonnonsuojelullisesti arvokas, koska harvaan asuttuna se on er\xc3\xa4s harvoista ihmisen aiheuttamilta ymp\xc3\xa4rist\xc3\xb6tuhoilta suhteellisen hyvin s\xc3\xa4\xc3\xa4styneist\xc3\xa4 aroalueista. Siell\xc3\xa4 asuu harvassa mongolipaimentolaisia. Ubsunurin allas on Siperian kylm\xc3\xa4n ilmaston rajalla ja osa Keski-Aasian laajaa kuivaa pensasaroaluetta, jota t\xc3\xa4plitt\xc3\xa4v\xc3\xa4t aavikot. Uvs Nuurin j\xc3\xa4rven l\xc3\xa4hell\xc3\xa4 on puoliaavikkoa, aavikkoaroa ja aroa. Lis\xc3\xa4ksi on vuoristojen lauhkeaa niitty\xc3\xa4, tundraniitty\xc3\xa4, korkeiden vuoristojen niittyaroa. Alueella on my\xc3\xb6s jokivarsien niittyj\xc3\xa4 ja soita sek\xc3\xa4 lehtikuusimetsi\xc3\xa4. Alueen it\xc3\xa4osan altaan kasvillisuus enemm\xc3\xa4n aroa, l\xc3\xa4nsiosan eli Ulaangomin seudun kasvillisuus aavikkoaroa. Vuorten kasvillisuus mets\xc3\xa4aroa._NEWLINE_Alueella kohtaavat maailman pohjoisin varsinainen kuivuusaavikko ja etel\xc3\xa4isin tundra. Ilmasto on eritt\xc3\xa4in mantereinen, eli kuiva ja l\xc3\xa4mp\xc3\xb6tiloiltaan jyrk\xc3\xa4sti vaihteleva niin vuodenaikojen kuin vuorokaudenaikojenkin mukaan. Sadem\xc3\xa4\xc3\xa4r\xc3\xa4 on noin 100\xe2\x80\x93200 mm. Ulaangomissa sataa keskim\xc3\xa4\xc3\xa4rin 135 mm vuodessa, josta enin osa kes\xc3\xa4ll\xc3\xa4, varsinkin hein\xc3\xa4kuussa. V\xc3\xa4hiten sataa tammikuussa, vain 1,8 mm, ja hein\xc3\xa4kuussa eniten, 35 mm._NEWLINE_Ulaangomin tammikuun keskil\xc3\xa4mp\xc3\xb6tila on \xe2\x88\x9232,1 \xc2\xb0C, hein\xc3\xa4kuun 18,9 \xc2\xb0C. Talvella l\xc3\xa4mp\xc3\xb6tila putoaa jopa \xe2\x88\x9258 asteeseen ja nousee kes\xc3\xa4ll\xc3\xa4 +47 asteeseen. Vuoden keskil\xc3\xa4mp\xc3\xb6tila Uvs Nuur -j\xc3\xa4rvell\xc3\xa4 on \xe2\x88\x924 ja \xe2\x88\x921 asteen v\xc3\xa4lill\xc3\xa4. Vuoristoisuus sek\xc3\xa4 kylm\xc3\xa4n Siperian ja kuivan Keski-Aasian kohtaaminen n\xc3\xa4kyy alueen ilmastollisessa vaihtelevuudessa ja erilaisina kasvillisuusalueina._NEWLINE_Ubsunurin altaassa on kasvillisuudeltaan ja ilmastoltaan monenlaisia alueita: j\xc3\xa4\xc3\xa4tik\xc3\xb6it\xc3\xa4, vuoristotundraa, subalpiinista niitty\xc3\xa4, laajoja vuoristometsi\xc3\xa4, mets\xc3\xa4aroja, puuttomia aroja, puolikuivia autiomaita ja joillain seuduilla vaeltavia hiekkadyynej\xc3\xa4kin. Vuorilla el\xc3\xa4\xc3\xa4 harvinainen, uhanalainen lumileopardi. Mets\xc3\xa4ss\xc3\xa4 el\xc3\xa4\xc3\xa4 muun muassa ilveksi\xc3\xa4, aavikolla aavikkorottia.'